《题赖惠川世兄玉照》
清代·林培张

文明人物春潮起，君独翩翩高顾视。庾梅嵇鹤羡丰姿，飒爽须眉呈茧纸。

书生结习尽删除，雅咏弦歌傲朱紫。达兼天下穷一身，勉学壶公缩地理。

人生竹帛不垂名，寄身端合画图里。万卷消磨阅世深，亚雨欧风收眼底。

不藉丹青写陶情，襟怀自有佳山水。为问伊谁尺镜中，避世避言奇男子。